Savjetovanje s javnošću za Prijedlog pravilnika o izmjenama i dopunama Pravilnika o provedbi mjere I.9. „Privremeni prestanak ribolovnih aktivnosti“ okružujućim mrežama plivaricama - srdelarama za svibanj 2023. godine

Obrazloženje trajanja savjetovanja

Ovim dokumentom mijenja se i dopunjuje trenutno važeći Pravilnik o provedbi mjere I.9. „Privremeni prestanak ribolovnih aktivnosti“ okružujućim mrežama plivaricama - srdelarama za svibanj 2023. godine (NN 51/23) koji se provodi u okviru Programa za ribarstvo i akvakulturu Republike Hrvatske za programsko razdoblje 2021.-2027. godine. Predloženim izmjenama trenutno važećeg Pravilnika mijenja se postupak obrade zahtjeva korisnika na način da se provodi jedinstveni odnosno objedinjeni postupak obrade zahtjeva za potporu i zahtjeva za isplatu, čime se smanjuje administrativno opterećenje i značajno skraćuje trajanje postupka odlučivanja o potpori. Uz navedeno, predloženim dopunama Pravilnika uvodi se faza u administrativnoj obradi zahtjeva kojom će Upravljačko tijelo onim korisnicima za koje se utvrdi negativan nalaz kontrole na terenu dostaviti izvještaj o rezultatu provedene kontrole zaprimljenog Zahtjeva za potporu s navedenim rokom za dostavu očitovanja o utvrđenim rezultatima, a čime se korisnicima omogućuje izjašnjavanje u okviru postupka, prije odlučivanja.

Za predmetni Prijedlog pravilnika predviđeno je e-savjetovanje u trajanju od 15 dana. Naime, Pravilnik je potrebno objaviti u što kraćem roku, a kako bi se osigurali preduvjeti za provedbu objedinjenog postupka obrade zaprimljenih zahtjeva, a time i ubrzali postupci odlučivanja o potpori.